Խոսելով «Արմենպրես»-ի ռազմավարության մասին՝ նա հայտնեց, որ գործակալության աշխատանքի ռազմավարական ուղղություններից է արագ փոփոխվող աշխարհում փոքր «նյուզռում»-երի զարգացման ձևաչափերի որոնումը: «Մեր մրցունակության բարձրացման համար ինչպես ներքին, այնպես էլ միջազգային մեդիատարածքում տեղեկատվական արտադրանքի ստեղծման գործում օգտագործում ենք արհեստական բանականության հնարավորությունները: Օրինակ, մենք ավտոմատացրել ենք ամենօրյա տնտեսական լրահոսը»,- նշեց Անանյանը՝ ընդգծելով, որ դա հավելյալ հնարավորություն է տալիս լրագրողներին, ովքեր իրենք ժամանակն օգտագործում են յուրօրինակ բովանդակության ստեղծման վրա: Անդրադառնալով ռիսկերին, որոնք առկա են տեղեկատվական տեխնոլոգիաների զարգացման, մասնավորապես անձնական ու համակարգչային տվյալների պաշտպանության գործում, ինչպես նաև հաշվի առնելով ապատեղեկատվության, կեղծ լուրերի ու ատելության քարոզի տարածման վտանգները՝ նա ասաց, որ այդ ռիսկերը հաղթահարելի են պրոֆեսիոնալ լրագրության զարգացման դեպքում: